június 12.

**Balogh Gyula**

**A Fülemüle nyomában**

Mindig izgalmas a színészi jelenlét határait, hatását kutatni. Bábszínpadon is. Lehet, hogy szentségtörés, de én nem tennék különbséget különböző színpad között. A színész, az mindenhol színész, még akkor is, ha egy bábot mozgat. A vasárnapi szakmai beszélgetésen többen szóba hozták Czéh Dániel játékát a Bóbita Bábszínház Madarak nyelve című előadásban. Éppen ő az előző nap már megmutatta a színészi képességeit A kisgömböc című egyszemélyes produkcióban, pedig akkor nem is bábozott. Czéh Dániel A Madarak nyelvében a Fülemülét adta. És nem is akárhogy! Minimum meg kellett őt megint jegyeznünk, de azért ennél több történt. Egyszerre láttuk a színész, a báb mozgatója és az általa mozgatott báb gesztusait. Ahogy a színész grimaszol, reagál és továbbviszi a történéseket. Eszik, és eszik a bábja, fejéhez kap a színész és segíti a főszereplőt a kismadár. Mindez együtt. Zsigeri mágia. Megtörtént, és talán ez a legfontosabb a színészi jelenlét esetében. Czéh Dániel Fülemüléjét magunkkal tudjuk vinni. Jó sokáig! Messze Kecskeméten túl is!

**Dömötör Adrienne**

**Elkapott mondatok előadásokból (szó szerint vagy megközelítőleg):**

Amikor aztán a kisgömböc egy színházat is be akart kapni, azt mondtam: na most már aztán elég legyen ám!

Felebarát. Fele barát, fele ellenség.

Emberek? Fúj! Magasak, szőrösek, büdösek.

Sárga, mint a fehér holló.

Nem vagy olyan gyönge, mint holnap egy túzok!

Gyöngybetűkké érik bennem a grafománia.

Egyszer élünk -- van, aki egyszer sem.

Biztos volt magában, de még nem ismerte önmagát.

**Gergics Enikő**

A kizárólag felnőtt előadásokat felsorakoztató első nap után a második napon már nagyon jól esett különböző korosztályú gyerek- és ifjúsági előadásokat nézni. A *Moll tündér álmában* még az is frissítően hatott, hogy a játszók elrejtőznek a miniatűr bábok mögött.

Nosztalgikusan vettem tudomásul, a Ciróka Bábszínház kistermében, ahogy az eddigi összes alkalommal, amikor ott jártam, most sem láttam semmit, így végül is mondhatjuk, hogy hasonló mértékben nem láttam a *Fehérlófiá*t és a *Hacukaland*ot. Adott persze a tanulság, hogy ha a korlátozott férőhelyek és a szimultán beosztás miatt lehetetlen, hogy mindenki minden előadást lásson, akkor a szakmai beszélgetések természetesen jó eséllyel az egyik olyan előadásra fognak fókuszálni, amit csak kevesen láttak.

Az asztaltémák között az univerzálisabb aspektusok mellett kitűzött gender és a színpadi erőszak, erőszakmentes harc már eleve előre vetítették a közös vita kevésbé produktívabb irányait. Kevés szó esett viszont az utolsó előadásról, pedig *A Szerb Antal-kód avagy a Pendragon legenda* annyira sikeresen zárta a napot, hogy még a színpad is berogyott a produkció súlya alatt.

**Puskás Panni**

A fesztivál szervezői a fejükbe vették, hogy idén megreformálják a szakmai beszélgetéseket. Különben, jó emlékeim vannak a négy évvel ezelőtti szakmai beszélgetésekről is, a hazai bábszakma alkotói meglepően aktív és tartalmas vitákat folytatnak egymással, és rendkívüli mértékben érdeklődnek egymás munkái iránt, amely nem nevezhető éppen általánosnak a magyar színházi közegben. Mindez megkönnyíti a szakmai beszélgetések moderátorainak dolgát, tegnap többek közt éppen az enyémet könnyítette meg.

Idén a beszélgetések a Word Café módszerét követik. Korábban is találkoztam már ezzel formával, és újra bebizonyosodott róla, mennyire hatékony módja ez a közös gondolkodásnak. Működése rém egyszerű: adott öt asztal, öt téma, amelyek közül a résztvevők választhatnak. E témákat az egyes előadásokból kiindulva, azokhoz kapcsolódva választják az asztalok moderátorai. A tegnapi napon hat, nagyon különböző előadást láttunk, így nem volt egyszerű dolgunk, amikor az ezeket összekapcsoló témákon gondolkodtunk – ezeknek összeállítása végül nagyon heterogén is lett. Beszélgettünk férfi és női hősábrázolásokról, a színészi jelenlétről a báb mögött és előtt, a zenedramaturgiáról, arról, hogy hogyan jelennek meg harcok, erőszakos cselekedetek az egyes előadásokban, és arról is, hogy a rendezői koncepciók miként valósulnak meg az előadások vizuális világában. Tizenöt percenként a résztvevők lehetőséget kaptak, hogy asztalt váltsanak, és más témákról is gondolkodhassanak kisebb csoportokban. Majd az utolsó egy órában kinyitottuk a beszélgetést, és a nagy plénum elé tártuk a korábban felmerült kérdéseket, vitás pontokat.

A legnagyobb vitát egyértelműen a férfi és női hősök kérdése generálta, és természetesen nem is volt teljesen feszültségmentes a beszélgetés. Hogy is lehetne az egy olyan téma, amely ennyire markánsan és megosztóan van jelen a közbeszédben, mint a társadalmi nemek kérdése. Ugyanakkor üdítő volt a tapasztalat, hogy lehet erről beszélni egymást meghallgatva anélkül, hogy valaki dühösen és sértetten elhagyná a termet. Kicsit talán többet kéne győzködnünk egymást úgy általában, a közéletben is.

**Rádai Andrea**

**Hacukaland**

A Hacukaland „története” elvileg csak annyi, hogy egy kisgyereket felébresztenek reggel, de visszahúzza az ágy, és amikor mégis sikerül kikászálódnia, óriási kihívás vár rá: fel kell öltöznie – ráadásul tél van, ami rengeteg ruhadarabot jelent. Az óvodás és kisiskolás korosztály szemében a póló nyakának megtalálásával, a pulóver kifordításával, a harisnya felráncigálásával való bajlódás teljesen felesleges időtöltés, hiszen annyi fontosabb, izgalmasabb dolog van a világon (amúgy igazuk is van). Még rosszabb, ha mindezt időre kell megtenni: a gyerekek a jelenben élnek, számukra öt perc öt nap is lehetne és fordítva.

Góbi Rita ezt az alapélményt viszi a színpadra: el tudom képzelni, hogy amikor nem savanyú felnőttek, hanem „rendes” gyerekek előtt játszik, közönsége sokkal hálásabb, nevetősebb. Bohóctréfák sorát követi el a színpadon (persze valójában a ruhadarabok rakoncátlankodnak, ő csak belemegy a játékba). És olyan hajlékony, hogy – főleg egy bábos fesztivál kontextusában – nem tudom nem bábként elgondolni a testét. Persze ez a kortárs táncra általában igaz: a táncosnak eszköze a saját teste, ami valamiképpen függetlenedik a „mozgatójától”. De itt nem csak erről van szó: Góbi Rita az egyik jelenetben az állványra akasztott, egész testes bábként funkcionáló ruháival játszik, és rácsodálkozásaiban mintha kérdések sorát tenné fel: ha itt kezdődik az én testem, hol kezdődik a másik? Mik vagyunk mi ketten? És ha már összekapcsolódtunk, attól én még én vagyok? Tényleg nem csak egy bohóctréfa az egész: a Hacukaland a gyerekek éntudatának alakulásáról, a testük határainak felfelfedezéséről szól. A Góbi Rita által játszott karakter nem kivetkőzik önmagából, hanem felöltözik önmagába.

**Sándor Panka**

**Vas Laci**

A debreceni Vojtina Bábszínház Vas Laci előadását láthattuk vasárnap délután. A Markó Róbert által rendezett és átírt mesét még a covid alatt, online mutatta be a társulat.

A zoom-időszakot idézi fel a kezdés: a zenészek melegítő alsóban, felül ingben, zakóban tétován sétálnak be, mintha véletlenül tévedtek volna ide. Reschofsky György, vagyis az idős Laci bácsi a mesélő, emlékei felidézéseként jelennek meg a bábok.

Melegítőben, crocs papucsban üldögél egy padon hajóablakos lakásában, kávét darál. Háta mögött megindul a tájkép, kikukucskálnak a bábok, megelevenedik a múlt. A történet szerint Vas Lacinak elege lesz három húgának kornyikálásából, dühében azt kívánja, bárcsak elnyelné őket a föld, ami meg is történik. A név nélküli, testalkatuk alapján azonosított lányok eltüntetése azért mégiscsak lelkiismeret-furdalást okoz neki.

Így indul Laci kalandja, nyakába veszi a világot, hogy fellelje testvéreit. Az idős Laci konyhája megnyílik, a színpad közepén a hatalmasra nőtt kávédaráló. Útja során különböző akcentusokkal beszélő sárkányokkal, boszorkánnyal kell megküzdenie, ledarálják, újból összekalapálják. A népmesékből ismert módon próbákat kell kiállnia, fel kell nőnie, hőssé kell válnia, hogy aztán a szerelem is rátaláljon a kígyókirálynő személyében. Fejlődése a bábon is megmutatkozik, kisfiúból széles vállú, kigyúrt férfi lesz.

A sokféle báb (tervező: Horváth Márk) mögött, mellett, előtt a színészek is láthatóak, fontos feladatokat kapnak. A Vas Lacit játszó, mozgató Mercs Máté Péter táncol, énekel, kacsává változik. A díszlet mozgatása, a stilizált küzdelmek megjelenítése és a tánc (Markó-Valentyik Anna) dinamikus koreográfiává állnak össze a történet szolgálatában.

A nézőtéren erőteljesen érzékelhető a gyerekek jelenléte, zajos sikert aratnak az izgalmas harcjelenetek, a fordulatok. Az alkotók azonban figyeltek arra, hogy egyetlen generáció se maradjon szórakozás nélkül. Rengeteg humorral, gegekkel, kiszólásokkal fűszerezték az előadást. Az egyfejű sárkány például rendre összekeveri a közmondásokat, szólásokat („Nem vagy olyan kemény, mint holnap egy túzok”), a varázsvessző átadása után millió rőzseszálról dudorásznak. A mesei toposzok kifigurázása is válhat humor forrásává. Eddig például nem is jutott eszembe, hogy valóban: a kacsalábon forgó palota borzalmas hányingerrel járhat.

Még számos fénypontja van az előadásnak, amik feledhetetlenné teszik. Nagy Mónika kígyókirálynőjének gyönyörű éneke, aki a jelenben az otthonkában fel-feltűnő, zsémbelődő feleség, gondoskodó nagymama (Asbóth Anikó), még harapnivalóval is ellát minket. És persze az élőzene, melyet Czapp Ferenc, Csurgó Dezső, Kálmán Péter, Papp László szolgáltat.

A Vas Laci tökéletes példája a bármely korosztály számára élvezhető bábszínháznak, bravúros színpadi megoldásokkal és színészi játékkal.

**Stuber Andrea**

**Túl a rejtélyeken**

Rémes érzés volt: lehet, hogy nem olvastam-láttam a Fehérlófiát? Vagy igen, csak elfelejtettem? Mindenesetre hosszú percekbe telt megemésztenem a Veres András rendezte egyszemélyes előadás elején az információt, hogy Fehérlófia ember, a mamája viszont ló. El sem tudom képzelni, ki lehetett az apja. Ám a színész, Lendváczky Zoltán játékának kedélye és cinkossága hamar túllendített a zavarba ejtő problémán. Ebben a segédeszközökben dúskáló, hercig produkcióban Grosschmid Erik minden bábja gyönyörűség: az archaikusra vésett, kiérlelt arcú Fanyűvő, Kőmorzsoló, Vasgyúró, vagy a rezgő szemű szőrpamacs Hétszünyű Kapanyányi Monyók a szájából kilógó színészujjakkal. A főhős rugósan ringóan kiállított, egyszerű kis fabáb. Van egy mozdulata – nem egyszer, hanem mesei ismétlődéssel: reggel, miután felkel, karemelést végez. Ekkor, reggelre kelve, karemelve egyszer csak megszületik a címszereplő, a sportos, hősies Fehérlófia személyisége. Ő az, ott van, fából.

**Turbuly Lilla**

**Mi a legelső kép, ami beugrik a tegnapi előadásokból?**

Moll tündér aprócska lábainak kopogása, ahogy táncol. (Moll tündér álma)

Czéh Dániel „nehéz eset ez a fiú, adj uram türelmet hozzá” arckifejezése egy homlokra csapással megspékelve. Lássuk be, szép teljesítmény ez egy pacsirtától! (Madarak nyelve)

Öreg Laci kávét darál a falvédős konyhában. (Vas Laci)

Góbi Rita örök kislánya megpróbálja megfésülni a haját (Hacukaland).

Vagyis van, ahol a karaktert látom, és van, ahol a színészt.

A Szerb-Antal kódból viszont nem egyetlen kép ugrik be, hanem egymásra montírozódó képek sokasága. Mintha egy filmtrailer forogna a fejemben.

Érdekes lenne ugyanezt eljátszani egy hét, egy hónap, egy év múlva. Mi marad a miénk egy előadásból?